《赠远人送蒋道林郎归湖湘八章》
明代·霍与瑕

荷之华，在彼中泽。我赠远人，言采其萚。

荷之华，在水一方。我赠远人，言采其英。

荷之华，在彼中洲。我赠远人，以歌以游。

以歌以游，泛舟中流。逝者如斯，若之何其休。

以游以歌，泛舟中河。今者不采莲，秋风且多。

江门之荷，而今灿灿。外直中通，不支不蔓。谁其采之，绿江不远。

甘泉之荷，江门之㵝。五湖烟深，六桥月霁。谁其采之，愿与子偕逝。

沅湘之水，其流泱泱。叶渚花汀，馥郁芬芳。昔有美人，制荷之裳。

饮荷之露，飧荷之英。来此明都，予浥其光。言旋言归，于今七霜。

虽则七霜，何日之能忘。于嗟乎，折荷花以赠远人，起予心之怀将。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。